In nomine sanctæ, summæ et individuæ Trinitatis, ego, Gaufridus, Jauviaci comes, non valens dominici præcepti, mundana relinquere et se sequi jubentis, perfectionem obtinere: cupiens tamen, quandoque hæreditatis illius fore particeps, quam, duplicia possidendo, in terra viventium hæreditabunt hic vitam cœlilem imitantes; Christum terram honoris, quam ipso disponente et jure hereditario suscepi, participare, ut illum in cœlis cohæredem habere merear officio. Concedo itaque Deo, si dici fas est, ejusque sanctissimæ genitrici, locoque de Charitate cognominato famulantibus monachis, ecclesiam Sanctæ-Mariæ foras castrum Jauviaci sitam, in eadem suæ congregationis monachos constituentes, divinæ servitutis officia celebraturos, instituant; in quorum usibus ecclesiam Sancti-Joannis parochialem, cum capella Sancti-Martini et capella Sancti-Theobaldi concedo, ut omnes reditus, consuetudines, sicut ego habebam, absque ulla retentione ex eis perpetualiter habeant; item omnes offerendas, decimas, ac sepulturas et baptisterium, cæterasque res, et ut, quos voluerint, legitimos in eis presbyteros instituant. Dono quoque eisdem, in burgis suis et in alia terra quam habuerint, omnes justicias et consuetudines quas inde habebant, pastinacium quoque quod in dominio suo habuerint, et ut assidue piscatorem unum in foresto meo Yonæ fluvii habuerint, ad quod trado eis Hervaldum, servum meum; in præcipuis autem festis, vel si necessitas precepitis hospitibus exegerit, quantos voluerint piscatores in eodem foresto adhibeant. Laudo etiam et concedo si quid de casamento meo eis datum fuerit, cum consuetudinibus meis et justiciis; laudantibus hæc et ex animo assentientibus uxore mea et liberis Gaufredo, atque Rainaldo; laudantibus etiam dompno Richerio, Senonensi archiepiscopo, et Hylduino, archidiacono, et Walterio, archidiacono, et Bernuino, archidiacono; Herbertoque, archidiacono et decano, atque Fortunido præceptore, et Herberto archipresbitero. Hujus rei testes sunt qui affuerunt: Robertus, episcopus Autissiodorensis; Gilduinus vicecomes; Gosselinus de Corteniaco; Wido de Siligniaco; Herbertus, filius Garnerii; et ejus frater Walterius, et Garnerius Herlebaldus de Vinemera; Bosco, filius Garnerii; Alberalde; Seguinus Ingranni; Seguinus Infans; Folco; Walterius ad Barbam; Gobertus, præpositus, et alii quamplures. Actum apud villam Cesiacum, anno Incarnationis dominicæ millesimo octogesimo, indictione tertia; presentibus domino Ameto, Alpelino quoque et Bardinio, monachis de Charitate, temporibus domni Gerardi prioris primi; regnante Philippo, Francorum rege, anno vigesimo.